**BASES REGULADORES DE LA CONCESSIÓ D’AJUTS RELATIUS a l’Impost de Béns Immobles PER A PERSONES EN SITUACIÓ DE VULNERABILITAT SOCIAL**

**1.- OBJECTE**

Aquesta normativa té per objecte fixar els criteris de concessió dels ajuts que l’Ajuntament atorgarà a persones en situació de vulnerabilitat social que hagin de pagar l’Impost de Bens Immobles del seu habitatge habitual, així com establir els requisits i el procediment necessari per a la seva concessió.

**2. PERSONES BENEFICIARIES**

Podran gaudir d’aquesta subvenció les persones físiques que siguin subjectes passius de l’Impost sobre Bens Immobles (IBI), sempre que reuneixin els requisits establerts a l’apartat següent.

**3. REQUISITS QUE HAURAN DE REUNIR LES PERSONES BENEFICIARIES**

Els requisits que hauran de reunir les persones beneficiàries seran els següents:

1. Estar empadronades i residir a Esplugues de Llobregat, concretament a la finca per la qual es demana l’ajut.

2. Constar al Padró de l’IBI com a subjecte passiu de la finca per la qual es demana l’ajut.

3. Respecte l’any 2016: Que l’habitatge pel qual es demana l’ajut tingui un valor cadastral inferior a 61.492,20 euros o sigui de promoció pública.

Respecte l’any 2017 i successius: Que l’habitatge pel qual es demana l’ajut tingui un valor cadastral inferior a 63.951,88 euros o sigui de promoció pública.

4. No ser propietari, o usufructuari, de cap altre immoble (llevat de fins a una plaça d’aparcament a la mateixa localitat).

5. Estar al corrent de les obligacions tributàries amb l’Ajuntament d’Esplugues de Llobregat.

6. Que la totalitat dels ingressos de les persones que conviuen a la finca, una vegada deduïdes les despeses de lloguer o d’hipoteca de l’habitatge familiar, sense que aquesta deducció pugui superar el IRSC (Indicador de Renda de Suficiencia de Catalunya), siguin inferiors, a:

a) El Salari Mínim Interprofessional (SMI), si la única persona que viu a la finca per la qual es demana l’ajut és el subjecte passiu.

b) Al Salari Mínim Interprofessional s’afegirà un 15%, si hi conviu a la vivenda el cònjuge o la parella de fet (sempre que consti inscrita al registre públic corresponent o s’hagi atorgat escriptura pública, segons preveu la Llei 25/2010, de 29 de juliol).

c) Si hi conviuen altres persones, s’afegirà un 10% del SMI per cada persona empadronada a la finca.

e) Els percentatges establerts als apartats a), b) i c) seran

acumulables.

**4. ACREDITACIÓ I DOCUMENTACIÓ**

Juntament amb la sol·licitud s’haurà de presentar la documentació següent:

1. Declaració responsable conforme a la qual el sol·licitant declara complir tots els requisits esmentats a l’apartat anterior, autoritzant a l’ajuntament d’Esplugues de Llobregat a la consulta electrònica de les dades en les diferents Administracions i Organismes Públics que les tenen i gestionen i amb l’advertiment que la falsedat o discordança entre la declaració responsable i les dades consultades podria comportar la inhabilitació del sol·licitant per rebre ajuts, beneficis, ajornaments o fraccionaments en l’exercici següent.

A dita declaració farà constar el número del compte bancari on es desitja rebre l’import de l’ajut (24 dígits). La persona que signi la declaració haurà de figurar com a titular o cotitular del compte. Si el rebut de l’IBI s’ha domiciliat no caldrà aportar el número del compte bancari.

Les persones que conviuen amb la persona sol·licitant hauran d’autoritzar també a l’Ajuntament d’Esplugues de Llobregat la consulta electrònica de les seves dades en les diferents Administracions i Organismes Públics.

**5. SOL·LICITUDS**

Les persones contribuents que reuneixin les condicions establertes a l’apartat 3 hauran de demanar la subvenció mitjançant una sol·licitud que presentaran al Registre General de l’Ajuntament en el termini que es determini a la corresponent convocatòria, que es publicarà mitjançant anunci en el Butlletí Oficial de la Provincia de Barcelona a través de la Base de Datos Nacional de Subvenciones i mitjançant anunci al tauler d’anuncis virtual ubicat a la seu electrònica del web municipal [www.esplugues.cat](http://www.esplugues.cat)

**6. CARÀCTER I VIGÈNCIA**

Aquesta subvenció te caràcter voluntari i eventual i la seva vigència s’estén a l’exercici en el qual ha estat atorgada.

**7. OBLIGACIONS DELS BENEFICIARIS I JUSTIFICACIÓ DEL COMPLIMENT DE LA FINALITAT**

Les persones beneficiàries de l’ajut estan obligades a comunicar a l’Ajuntament qualsevol modificació de les condicions establertes a la normativa.

Per altra banda, s’entén justificada la finalitat amb l’acreditació del pagament de l’Impost sobre Bens Immobles de l’exercici pel qual s’hagués concedit la subvenció.

**8. COMPETÈNCIA PER A LA GESTIÓ I RESOLUCIÓ DE LES SOL·LICITUDS**

Un cop rebudes les sol·licituds d’ajut, aquestes seran adscrites als Serveis Administratius de l’Ajuntament, els quals verificaran el compliment dels requisits i elevaran a la Junta de Govern Local proposta de resolució, en un termini màxim de tres mesos des de la presentació de la sol·licitud.

En tot cas, el valor del silenci administratiu tindrà caràcter desestimatori.

**9. PARTIDA PRESSUPOSTÀRIA**

La partida pressupostària amb càrrec a la qual es farà l’abonament de les quantitats assignades serà la partida número 68.23100.48016 (Ajuts IBI a persones amb escasa capacitat econòmica) amb una dotació econòmica que es determinarà per cada exercici amb l’aprovació del pressupost municipal.

**10. PÈRDUA DEL DRET A REBRE L’AJUT**

Serà causa de pèrdua del dret a l’ajut:

- La modificació de les circumstàncies econòmiques del contribuent o de les condicions establertes a la normativa.

- El pagament de l’Impost sobre Bens Immobles fora del període voluntari de pagament.

- Rebre qualsevol altre ajut oficial destinat a la mateixa finalitat.

**11. QUANTIA DE L’AJUT**

L’import de l’ajut serà de 60 euros.

En cap cas es podrà atorgar un ajut superior a la quota anual de l’IBI.

**12. TERMINI I FORMA DE PAGAMENT**

L’ajut es farà per transferència al compte bancari que cada sol·licitant hagi especificat en el moment de la sol·licitud.

Així mateix, l’ajut podrà també podrà fer-se efectiu, mitjançant compensació de les darreres fraccions de l’impost, en casos de rebuts domiciliats.

Esplugues de Llobregat, 25 d’abril de 2017

|  |
| --- |
| **PEDRO CARMONA PÉREZ, SECRETARI DE L’AJUNTAMENT D’ESPLUGUES DE LLOBREGAT,**  **CERTIFICO.** Que aquestes bases van ser aprovades per la Junta de Govern Local en sessió de data 28 d’abril de 2017.  Esplugues de Llobregat, 28 d’abril de 2017. **EL SECRETARI** |